b'\n_START_ARTICLE_\nKonnerud nye kirke\n_START_SECTION_\nAltertavlen\n_START_PARAGRAPH_\nKirkens altertavle er malt av H\xc3\xa5kon Gullv\xc3\xa5g og ble  innviet ved gudstjenesten 18. februar. 2001. Altertavlen ble valgt etter en lukket konkurranse. Motivet er Jesu lidelse, d\xc3\xb8d og hans m\xc3\xa5ltid med Emmausvandrerne etter sin oppstandelsene som det sentrale motiv i midten. Motivene i frisene rundt det sentrale bilde i midten viser Jesu d\xc3\xb8dsdom i frisen \xc3\xb8verst til venstre. Deretter f\xc3\xb8lger soldatene som setter p\xc3\xa5 ham tornekronen, Jesus faller f\xc3\xb8rste gang under vekten av korset, han m\xc3\xb8ter sin mor, Simon fra Kyrene blir tvunget til \xc3\xa5 b\xc3\xa6re korset,(\xc3\xb8verst til h\xc3\xb8yre) Veronica t\xc3\xb8rker svetten av Jesu ansikt, Jesus faller for andre gang, han taler til Jerusalems d\xc3\xb8tre(nederst til h\xc3\xb8yre), han faller for tredje gang, Jesus fratas sine kl\xc3\xa6r,(midten nederst) Jesus nagles til korset, han d\xc3\xb8r p\xc3\xa5 korset, (nederst til venstre) legemet blir tatt ned fra korset, Jesus legges i graven. Motivene er fra Jesu vandring langs Via Dolorosa der hvert av bildene er fra en av de 14 stasjoner som if\xc3\xb8lge tradisjonen utgjorde hans lidelsesvei. Alterbildet er rikt p\xc3\xa5 symboler. Det er ment \xc3\xa5 v\xc3\xa6re en visuell forkynnelse der hvert av elementene er ment \xc3\xa5 si mer enn bare det som m\xc3\xb8ter \xc3\xb8yet.\n_START_SECTION_\nIkonet\n_START_PARAGRAPH_\nKonnerud kirke ble for\xc3\xa6ret et ikon fra en anonym giver i 2004. Ikonet er et s\xc3\xa5kalt triptyk. Dvs at det best\xc3\xa5r av tre deler, der flankene er d\xc3\xb8rer som kan lukke ikonet som et alterskap. Ikonet er lukket i fastetiden og \xc3\xa5pnes 1. p\xc3\xa5skedag. Maleren er den norsk \xe2\x80\x93 svenske kunstneren Kjellaug Norsj\xc3\xb8, opprinnelig fra Vestfossen i Buskerud, n\xc3\xa5 bosatt i Arvika i Sverige. Ikonet i Konnerud kirke er malt p\xc3\xa5 furu som ligger p\xc3\xa5 et lag ask. Ikonet er 1,90 m h\xc3\xb8yt og 1,66 m bredt. Alle gloriene er belagt med bladgull. P\xc3\xa5 venstre flanke nederst er det Maria som b\xc3\xa6rer Guds S\xc3\xb8nn. P\xc3\xa5 hennes bryst st\xc3\xa5r "Immanuel" (Gud med oss). Maria er kledd i bl\xc3\xa5tt. Maria st\xc3\xa5r med l\xc3\xb8ftede hender i orantestilling, dvs i b\xc3\xb8nn. Kristi glorie inneholder de greske ordene "\xcf\x8e \xcf\x8e\xce\xbd" (h\xc3\xa5 \xc3\xa5n = den eksisterende, den som er) _NEWLINE_Over til venstre finner vi Jesus som blir b\xc3\xa5ret til templet \xc3\xa5tte dager gammel. Med p\xc3\xa5 bildet er b\xc3\xa5de profetinnen Anna og Simeon. _NEWLINE_I \xc3\xb8verste bilde til venstre velsigner Jesus barna. Han er kledd i den r\xc3\xb8de jordiske fargen innerst og den bl\xc3\xa5 himmelske fargen ytterst._NEWLINE_P\xc3\xa5 h\xc3\xb8yre flanke \xc3\xb8verst velsigner Jesus den samaritanske kvinnen ved br\xc3\xb8nnen. I motivet under til h\xc3\xb8yre er det Kristi forklarelse som er avbildet. Jesus tok med seg Peter, Jakob og Johannes opp p\xc3\xa5 Tabor da en r\xc3\xb8st l\xc3\xb8d fra skyen: "Dette er min S\xc3\xb8nn, den elskede. H\xc3\xb8r ham!"_NEWLINE_Nederst til h\xc3\xb8yre er motivet pinsedag. 12 r\xc3\xb8de ildtunger faller ned p\xc3\xa5 hver av disiplene._NEWLINE_Det sentrale motiv er den oppstandne Kristus p\xc3\xa5 den himmelske trone, omgitt av kjeruber. Sirkelen er et symbol p\xc3\xa5 evigheten. De fire hj\xc3\xb8rnene p\xc3\xa5 det r\xc3\xb8de bakteppet er jordens fire hj\xc3\xb8rner og det gr\xc3\xb8nne symboliserer skapningen. I denne skikkelsen er Kristus Pantokrator, Den Allmektige. IC XC er en forkortelse av de greske ordene for Jesus Kristus. Rundt om er symbolene for de fire evangelistene; Matteus en engel, Markus en l\xc3\xb8ve, Lukas en okse og Johannes en \xc3\xb8rn.\n_START_SECTION_\nOrgelet\n_START_PARAGRAPH_\nDa Konnerud kirke ble tatt i bruk i oktober 1996, var det med et brukt orgel, innkj\xc3\xb8pt fra Fjell kirke p\xc3\xa5 Sotra i Hordaland.\xc2\xa0Orgelet kostet kr 65.000,- og ble restaurert for en million hos orgelbygger Henrik Brinck Hansen. Det var et Olsen & J\xc3\xb8rgensen-orgel fra 1907 og hadde 14 stemmer.\xc2\xa0Da kirken gikk til innkj\xc3\xb8p av nytt orgel, ble det gamle orgelet for\xc3\xa6rt til Filharmonien i byen\xc2\xa0 Nisjnij Tagil i Ural i Russland._NEWLINE_Nytt orgel ble innviet av biskop Per Arne Dahl 1. februar 2015. Det nye orgelet har 27 stemmer, to manualer og 1436 piper. Orgelet er plassert p\xc3\xa5 en spesialbygd mesanin (galleri) rett over hovedinngangen til kirkerommet.\xc2\xa0 Det er\xc2\xa0 firmaet Flentrop Orgelbouw i Nederland som har levert orgelet\xc2\xa0 til en pris av kr 5,4 millioner (innkl mesanin). Treslaget som er brukt til selve orgelhuset er l\xc3\xb8nn, mens trepipene er lagd av eik. Ellers er pipene lagd av en legering av bly og tinn. For \xc3\xb8vrig har kirken et Yamaha flygel fra 2006 og et Roland FP80 el-piano.'